CELEX: 32021D0512
Language: lt
Date: 2021-03-22 00:00:00
Title: Tarybos įgyvendinimo sprendimas (ES) 2021/512 2021 m. kovo 22 d. kuriuo Jungtinei Karalystei, kiek tai susiję su Šiaurės Airija, leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 16 ir 168 straipsnių

2021 3 24   
               
               
                  LT
               
               
                  Europos Sąjungos oficialusis leidinys
               
               
                  L 103/4
               
            
         TARYBOS ĮGYVENDINIMO SPRENDIMAS (ES) 2021/512
         2021 m. kovo 22 d.
         kuriuo Jungtinei Karalystei, kiek tai susiję su Šiaurės Airija, leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 16 ir 168 straipsnių
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalies pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     remdamasi Susitarimu dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (2) (toliau – Susitarimas dėl išstojimo), Jungtinė Karalystė išstojo iš Europos Sąjungos 2020 m. sausio 31 d. Taigi Sąjungos teisė dėl pridėtinės vertės mokesčio (toliau – PVM) Jungtinei Karalystei ir jos teritorijoje nebetaikoma;
                  
               
                     (2)
                  
                  
                     vis dėlto pagal Protokolo dėl Airijos ir Šiaurės Airijos (toliau – Protokolas), kuris yra neatskiriama Susitarimo dėl išstojimo dalis, 8 straipsnio pirmą pastraipą Sąjungos teisė dėl PVM toliau taikoma Jungtinei Karalystei, kiek tai susiję su Šiaurės Airija, ir jos teritorijoje, kiek tai susiję su prekėmis, su sąlyga, kad dėl Protokolo 8 straipsnio tolesnio taikymo bus gautas jo 18 straipsnyje nurodytas demokratinis pritarimas;
                  
               
                     (3)
                  
                  
                     todėl Jungtinėje Karalystėje esančių apmokestinamųjų asmenų ir tam tikrų neapmokestinamųjų juridinių asmenų prekių sandoriams Šiaurės Airijoje toliau taikoma Sąjungos teisė dėl PVM;
                  
               
                     (4)
                  
                  
                     Direktyvos 2006/112/EB 168 straipsnyje numatyta, kad apmokestinamasis asmuo turi teisę atskaityti PVM, mokėtiną už apmokestinamiesiems sandoriams įsigytas prekes ir paslaugas. Tačiau tos direktyvos 16 straipsnyje reikalaujama, kad prekių, sudarančių apmokestinamojo asmens veiklai skirto turto dalį, naudojimas apmokestinamojo asmens ar jo darbuotojų asmeniniais tikslais būtų laikomas prekių tiekimu už atlygį, kai už tas prekes ar jų sudedamąsias dalis sumokėtas PVM buvo visiškai ar iš dalies atskaitytas. Pagal šią sistemą galima susigrąžinti iš pradžių atskaitytą PVM, susijusį su naudojimu asmeniniais tikslais;
                  
               
                     (5)
                  
                  
                     Tarybos sprendimu 2006/659/EB (3) Jungtinei Karalystei buvo leista iki 2015 m. gruodžio 31 d. taikyti specialią priemonę, pagal kurią vienodo tarifo pagrindu nustatoma neatskaitomo PVM dalis, susijusi su tarnybinių automobilių, kurie naudojami ne vien verslo tikslais, degalų įsigijimo išlaidomis (toliau – speciali priemonė). Apmokestinamiesiems asmenims neprivaloma speciali priemonė grindžiama automobilio išmetamu anglies dvideginio kiekiu, nes tas kiekis yra proporcingai susijęs su sunaudotu degalų kiekiu, taigi su degalų įsigijimo išlaidomis;
                  
               
                     (6)
                  
                  
                     Tarybos įgyvendinimo sprendimu (ES) 2015/2109 (4) Jungtinei Karalystei buvo leista specialią priemonę toliau taikyti iki 2018 m. gruodžio 31 d. Tarybos įgyvendinimo sprendimu (ES) 2018/1918 (5) tas terminas buvo pratęstas iki 2020 m. gruodžio 31 d.;
                  
               
                     (7)
                  
                  
                     Jungtinė Karalystė, kiek tai susiję su Šiaurės Airija, pateikė raštą (jį Komisija užregistravo 2020 m. lapkričio 27 d.), kuriuo paprašė leisti specialią priemonę toliau taikyti iki 2021 m. sausio 1 d. Prašyme buvo pateiktas specialios priemonės veikimo paaiškinimas;
                  
               
                     (8)
                  
                  
                     2020 m. gruodžio 10 d. raštu Komisija Jungtinės Karalystės prašymą perdavė valstybėms narėms. 2020 m. gruodžio 11 d. raštu Komisija pranešė Jungtinei Karalystei turinti visą informaciją, kuri yra būtina prašymui įvertinti;
                  
               
                     (9)
                  
                  
                     Jungtinės Karalystės teigimu, specialia priemone nustatoma veiksminga su tarnybiniams automobiliams, kurie iš dalies naudojami asmeniniais tikslais, skirtų degalų įsigijimo išlaidomis susijusio PVM surinkimo supaprastinta procedūra tiek apmokestinamiems asmenims, tiek mokesčių administratoriui. Todėl tikslinga leisti Jungtinei Karalystei, kiek tai susiję su Šiaurės Airija, toliau taikyti specialią priemonę;
                  
               
                     (10)
                  
                  
                     kadangi būtina periodiškai įvertinti, ar taikant vienodo tarifo sistemą teisingai parodomas bendras pasidalijimas tarp naudojimo verslo ir asmeniniais tikslais, nukrypti leidžianti nuostata turėtų galioti iki 2023 m. gruodžio 31 d.;
                  
               
                     (11)
                  
                  
                     pagal Protokolo 8 straipsnio antrą pastraipą pajamos už Šiaurės Airijoje apmokestinamus sandorius Sąjungai neperduodamos. Todėl speciali priemonė neturės poveikio Sąjungos nuosaviems ištekliams, gaunamiems iš PVM;
                  
               
                     (12)
                  
                  
                     siekiant išvengti trikdomojo poveikio, Jungtinei Karalystei, kiek tai susiję su Šiaurės Airija, turėtų būti leidžiama specialią priemonę taikyti nepertraukiamai. Todėl, siekiant sklandžiai pereiti nuo ankstesnės tvarkos, kuri buvo leidžiama Įgyvendinimo sprendimu (ES) 2018/1918, prašomas leidimas turėtų būti suteiktas ir galioti nuo 2021 m. sausio 1 d.,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypstant nuo Direktyvos 2006/112/EB 16 ir 168 straipsnių, Jungtinei Karalystei, kiek tai susiję su Šiaurės Airija, leidžiama nuo 2021 m. sausio 1 d. iki 2023 m. gruodžio 31 d. vienodo tarifo pagrindu nustatyti PVM dalį, susijusią su degalų, sunaudojamų asmeniniais tikslais naudojant tarnybinius automobilius, įsigijimo išlaidomis.
         
         
            2 straipsnis
            1 straipsnyje nurodyta PVM dalis išreiškiama fiksuotomis sumomis, nustatytomis remiantis atitinkamo tipo transporto priemonės išmetamu anglies dioksido kiekiu, kuris atitinka sunaudojamą degalų kiekį. Jungtinė Karalystė, kiek tai susiję su Šiaurės Airija, tas fiksuotas sumas kasmet patikslina, kad būtų atsižvelgiama į vidutinės degalų kainos pokyčius.
         
         
            3 straipsnis
            Remiantis šiuo sprendimu nustatyta sistema apmokestinamiesiems asmenims nėra privaloma.
         
         
            4 straipsnis
            Šis sprendimas skirtas Jungtinei Didžiosios Britanijos ir Šiaurės Airijos Karalystei, kiek tai susiję su Šiaurės Airija.
         
         
            Priimta Briuselyje 2021 m. kovo 22 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  OL L 347, 2006 12 11, p. 1.
         
            (2)  OL L 29, 2020 1 31, p. 7.
         
            (3)  2006 m. rugsėjo 25 d. Tarybos sprendimas 2006/659/EB, leidžiantis Jungtinei Karalystei taikyti specialią priemonę, nukrypstančią nuo Direktyvos 77/388/EEB dėl valstybių narių apyvartos mokesčių įstatymų derinimo 5 straipsnio 6 dalies ir 11 straipsnio A skirsnio 1 dalies b punkto (OL L 272, 2006 10 3, p. 15).
         
            (4)  2015 m. lapkričio 17 d. Tarybos įgyvendinimo sprendimas (ES) 2015/2109, kuriuo leidžiama Jungtinei Karalystei taikyti specialiąją priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių (OL L 305, 2015 11 21, p. 49).
         
            (5)  2018 m. gruodžio 4 d. Tarybos įgyvendinimo sprendimas (ES) 2018/1918, kuriuo Jungtinei Karalystei leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 16 ir 168 straipsnių (OL L 311, 2018 12 7, p. 30).